וצפי קבהא

וצפי עזאת קבהא (בערבית: وصفي عزات قبها. מוכר גם כ"אבו אוסמה"; 19 ביוני 1959 – 11 בנובמבר 2021) היה פוליטיקאי פלסטיני, ואחד ממנהיגי חמאס בגדה המערבית.Israel releases ex-minister after 10 months in prison . The Middle East Monitor, 22 May 2015

 ביוגרפיה 
קבהא נולד ב-1959 בברטעה. למד בבית הספר היסודי ביישוב ובתיכון בג'נין. ב-1984 סיים תואר ראשון בהנדסה אזרחית באוניברסיטת דטרויט. לאחר שסיים את לימודיו עבד בעיריית ג'נין כראש אגף ההנדסה, תפקיד בו החזיק קרוב לעשרים שנה. ב-1994 קיבל תעודה בניהול משאבי מים מטעם אוניברסיטת ביר זית ומכון IHE בדלפט.

 ברשות הפלסטינית 
בממשלת האחדות הפלסטינית שהוקמה ב-2006 מינה אותו אסמאעיל הנייה לתפקיד השר לענייני אסירים. עם הצטרפותו לממשלה נאסר עליו לשוב לברטעה, שבתחומי הקו הירוק, בשל השתייכותו לחמאס. ביוני אותה שנה נעצר על ידי ישראל לצד שרים וחברי פרלמנט נוספים של ארגון החמאס. לטענתו החוקרים התעללו בו במהלך המעצר במשך 11 ימים.Detainees accuse Israel of abuse. BBC News, 2 August 2006

בממשלת האחדות הפלסטינית שהוקמה ב-2007 בראשות סלאם פיאד כיהן קבהא כשר לענייני הרשויות המקומיות, ותפקיד השר לענייני אסירים הועבר לאשרף אל-עג'רמי. קבהא פוטר מהקבינט יחד עם שאר השרים מטעם חמאס לאחר השתלטות חמאס על רצועת עזה ב-2007.

במהלך השנים נעצר 9 פעמים על ידי ישראל, ובילה במצטבר 13 שנים במאסר, בין היתר בכלא הדרים. ביוני 2011 נעצר במעצר מינהלי לתקופה של ששה חודשים, והמעצר הוארך 3 פעמים, בכל פעם בשישה חודשים נוספים, על אף שקבהא טען לבריאות ירודה בשל מחלת הסוכרת ובעיות לחץ דם. הוא שוחרר מהכלא ב-2013. בדצמבר אותה שנה הושחתה מכוניתו של קבהא על ידי חמושים, וב-19 בפברואר 2014 הוא הותקף על ידי שלושה רעולי פנים שארבו למכוניתו ליד כפר קוד בסמוך לג'נין. קבהא סבל מחבלות ומשבר בידו, והועבר לטיפול בבית החולים בג'נין. התקיפה זכתה לגינוי מצד חמאס, הג'יהאד האסלאמי ובכירים ברשות הפלסטינית.

ביולי 2014 נעצר שוב על ידי ישראל, והיה במעצר מינהלי במשך 10 חודשים עד לשחרורו ב-21 במאי 2015. באוגוסט 2015 יידו שני אלמונים בקבוקי תבערה לעבר רכבו ושרפו אותו. קבהא הטיל את האחריות למעשה על הרשות הפלסטינית ומשתפי הפעולה עם ישראל.

במהלך המהומות בשנת 2021 ניסתה ישראל לעצור אותו פעם נוספת, אך הוא הצליח להימלט מהכוחות שחיפשו אחריו.

 חיים אישיים 
קבהא נפטר בברטעה ב-11 בנובמבר 2021, בהיותו בן 62, מסיבוכים הקשורים למחלת נגיף הקורונה.

הוא נקבר בבית הקברות במחנה הפליטים ג'נין ובמסע ההלוויה שלו השתתפו אלפי מלווים. ארונו נישא על ידי פעילים של פלוגות אל-קודס וגדודי עז א-דין אל-קסאם, תוך כדי יריות באוויר.

קבהא הותיר אחריו אישה ושבעה ילדים.

הערות שוליים

קטגוריה:פעילי חמאס
קטגוריה:שרים לענייני אסירים של הרשות הפלסטינית
קטגוריה:עצירים מנהליים בישראל
קטגוריה:פלסטינים שנפטרו במגפת הקורונה
קטגוריה:שרי ממשלת הרשות הפלסטינית
קטגוריה:פלסטינים שנולדו ב-1959
קטגוריה:פלסטינים שנפטרו ב-2021